23 | August | 2021 | Chessalee
Posted in Bourton-on-the-Water, Cotswold, River Windrush, tagged Bird park, Bourton-on-the-Water, Cotswold, River Windrush on 23/08/2021| 15 Comments »
Bourton-on-the-Water – Bird Park and Motor Museum
Ons het 'n week gelede hierdie pragtige klein dorpie (village), wat in die Cotswold geleë is besoek. Nog altyd wou ek die Cotswold besoek omdat ek soveel keer al vertel is hoe mooi dit in daardie deel van die land is en nou het ek 'n klein deeltjie daarvan beleef. Mense, maar dit is mooi! Ongelukkig het ons laat die oggend vertrek en ook nie tred gehou met al die paaie wat in die herstel is nie. In sekere areas was daar heelwat padwerke wat ons tyd nog meer verminder het. Gelukkig kon ons deur die voëlpark loop, wat net so oor die honderd voëlspesies het. Daarna kon ons gou-gou by die motor museum inglip, maar ons was nie betyds om in te gaan nie, maar kon darem van 'n afstand die antieke motors bewonder wat vir 'n 'spin' deur die klein plekkie gegaan het.
Bourton-on-the-Water is gedoop as die 'Venice' van die Cotswold en sedert die plekkie die naam gegee is, word dit oorstroom van besoekers van die binneland, waar dit voorheen hoofsaaklik van oorsee was. Die plaaslike inwoners is glo nie baie tevrede met die toestroom van besoekers, veral met die grendeltyd. Mens kan dit verstaan. Daar vloei 'n rivier – Windrush rivier – deur die 'village' wat reg langs van die restaurante en eetplekke is en dis nou 'n lekker kuierplek vir besoekers! Die Cotswold sal my beslis gou weer sien.